Wat is 'n mislukte staat?- Suid Afrika wat nie op peil is nie. Miljoene onwettige immigrante bevestig dit.
Opeenvolgende jare waarin die groei in die bruto binnelandse produk (BBP) nie met die bevolkingsgroei tred gehou het nie. Suid-Afrikaners het per capita verarm.
Ongekende werkloosheid. Selfs voordat die Covid-19-skok ons werklik in die tweede kwartaal getref het, het Stats SA se arbeidsmagpeiling vir die eerste kwartaal van 2020 gewys dat daar sewe miljoen werkloses tussen die ouderdom van 15 en 64 in Suid-Afrika is. Die amptelike werkloosheidskoers was 30%. Daar word al lank gewaarsku dat dit nie 'n volhoubare situasie is nie. Die fiskale ruimte om aan al hoe meer mense 'n maatskaplike toelae te betaal, is ook uitgeput.
Die behuisingskrisis. Die wesenlike armoedeprobleem is op verskeie areas sigbaar, insluitend die tekort aan formele behuising en ordentlike sanitasie vir miljoene mense.
Uiters swak basiese onderwys, veral in arm en landelike gebiede. Dit vererger die armoede- en werkloosheidsprobleem aangesien skoolverlaters in baie gevalle nie voldoende basiese vaardighede het vir verdere studie nie.
Die toenemende las op die privaat sektor. 'n Tyd gelede is genoem dat mynboumaatskappye verantwoordelikheid vir die lewering van sekere basiese dienste in nabygeleë gemeenskappe moet oorneem. Die probleme wat Astral Foods met waterverskaffing ondervind weens die versuim van die Lekwa-munisipaliteit in Mpumalanga om basiese infrastruktuur in stand te hou, is ook welbekend. Daar is ook ander voorbeelde van agteruitgang.
Miskien is dit ook belangrik om teen hierdie agtergrond te herhaal wat pres. Cyril Ramaphosa verlede week aan joernaliste gesê het. Volgens hom was die land teen die einde van die Zuma- fiasko op pad na "totale wanfunksionering".
Volgens Business Day het die president verder gegaan deur te sê "die stelsel is só verswak dat ons vanuit die onbevoegdheid van 'n oorlogsone kom". Sterk woorde.
Dit was die eintlike punt van die navorsing deur Eunomix: Suid-Afrika is nie nou 'n mislukte staat nie, maar as die bogenoemde negatiewe tendense nie omgedraai word nie, kan ons binne 10 jaar wel wees.